Diari Oficial de la Generalitat Valenciana


Sumari del DOGV 4905, del 17-12-2004 (2004/12239)

ACORD de 29 de setembre de 2004, de la Comissió Territorial d'Urbanisme de Castelló, relatiu a la modificació puntual número 14 de les normes subsidiàries de planejament del municipi d'Altura.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4905

Data del DOGV
:   17-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12717


Data del document
:   29-09-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Altura
    * pla d'urbanisme

ACORD de 29 de setembre de 2004, de la Comissió Territorial d'Urbanisme de Castelló, relatiu a la modificació puntual número 14 de les normes subsidiàries de planejament del municipi d'Altura. [2004/A12549]
  
Vist l'expedient relatiu a la modificació puntual número 14 de les normes subsidiàries de planejament i de conformitat amb els següents
  
Antecedents de fet
  
1. El Ple de l'Ajuntament d'Altura, en sessió de 31 de març de 2004, va acordar exposar al públic la modificació, la qual es va dur a terme mitjançant anuncis publicats en el periòdic Levante de Castelló de 6 d'abril de 2004 i en el Diari Oficial de la Generalitat Valenciana número 4.742 de 29 d'abril de 2004. Transcorregut el període d'informació al públic, durant el qual no es va formular cap al·legació, el Ple va aprovar provisionalment la modificació en sessió de 29 de juny de 2004.
  
2. El projecte consta de memòria i nou plànol 3-B de classificació del sòl.
  
3. L'Ajuntament d'Altura va tramitar l'aprovació del Pla especial complementari d'obra pública, per a permetre la construcció d'una planta de tractament i eliminació de residus sòlids urbans en un àmbit que comprén zones de sòl classificat com a no urbanitzable d'especial protecció forestal i comú, que va ser aprovat definitivament per la Comissió Territorial d'Urbanisme en sessió celebrada el 8 de maig de 2001.
  
Com a conseqüència de canvis succeïts en el model territorial que ara la corporació local pretén impulsar, es proposa la restitució de l'ordenament jurídic dels terrenys objecte de modificació al seu estat anterior a l'aprovació del pla especial tramitat.
  
4. No s'han emés informes sectorials.
  
Fonaments de dret
  
1. La tramitació de la present modificació puntual de les normes subsidiàries de planejament d'Altura ha sigut correcta, de conformitat amb el que establix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
2. La documentació està completa, en compliment del que disposa l'article 27 en relació amb el 55.1 de la LRAU, i l'article 45 i següents del RPCV.
  
3. La modificació puntual de les normes subsidiàries de planejament d'Altura que ara s'examina suposa l'adopció dels criteris d'ordenació del sòl no urbanitzable establits des de l'aprovació de les normes subsidiàries d'Altura aprovat definitivament el 21 d'octubre de 1993, s'elimina la previsió de la possible instal·lació de la planta de tractament i eliminació de residus sòlids urbans que el pla especial possibilitava, de manera que la classificació del sòl retorna en idèntic estat al que el planejament general establia.
  
A més, advertida la proximitat de jaciments arqueològics en l'àmbit territorial afectat, pareix raonable que els terrenys queden exclosos de l'ús que el pla especial va plantejar, i abunda en això la naturalesa forestal que d'aquesta manera queda assegurada.
  
4. L'article 40 de la LRAU, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de l'interés públic local que formula el municipi des de la seua representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que es plantegen.
  
Per tal com en el present cas la modificació tramitada per l'Ajuntament s'ajusta a aquesta previsió legal i, en els termes que es planteja, no hi ha obstacles a la seua aprovació definitiva, s'entén que la modificació puntual sotmesa a aprovació autonòmica es justifica en criteris de racionalitat suficientment motivats i no s'oposa a cap precepte legal, per la qual cosa és procedent la seua aprovació definitiva.
  
5. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva de les normes subsidiàries de planejament ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació número 14 de les normes subsidiàries de planejament del municipi d'Altura.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 29 de setembre de 2004.- El secretari de la Comissió Territorial d'Urbanisme: Fernando Renau Faubell.